CELEX: 32019D1145
Language: sl
Date: 2019-07-04 00:00:00
Title: Izvedbeni sklep Komisije (EU) 2019/1145 z dne 4. julija 2019 o zaključku delnega vmesnega pregleda protidampinških ukrepov, ki se uporabljajo za uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije brez spremembe veljavnih ukrepov

5.7.2019   
               
               
                  SL
               
               
                  Uradni list Evropske unije
               
               
                  L 181/87
               
            
         IZVEDBENI SKLEP KOMISIJE (EU) 2019/1145
         z dne 4. julija 2019
         o zaključku delnega vmesnega pregleda protidampinških ukrepov, ki se uporabljajo za uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije brez spremembe veljavnih ukrepov
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 9(1),
         ob upoštevanju naslednjega:
         1.   POSTOPEK
         
         1.1   Veljavni ukrepi
         
         
                     (1)
                  
                  
                     Trenutno veljavni ukrep je dokončna protidampinška dajatev, uvedena z Izvedbeno uredbo Komisije (EU) 2016/388 (2), kakor je bila spremenjena z Izvedbeno uredbo Komisije (EU) 2016/1369 (3).
                  
               
                     (2)
                  
                  
                     Za zadevni izdelek velja tudi dokončna izravnalna dajatev, uvedena z Izvedbeno uredbo Komisije (EU) 2016/387 (4).
                  
               1.2   Zahtevek za pregled
         
         
                     (3)
                  
                  
                     Komisija je 2. marca 2018 prejela zahtevek za delni vmesni pregled veljavnih protidampinških ukrepov v skladu s členom 11(3) Uredbe (EU) 2016/1036 (v nadaljnjem besedilu: osnovna uredba), omejen na proizvajalca izvoznika Electrosteel Castings Limited (v nadaljnjem besedilu: podjetje Electrosteel). Zahtevek so vložili štirje proizvajalci Unije, tj. Saint-Gobain PAM, Saint-Gobain PAM Deutschland GmbH, Saint-Gobain PAM España S.A. in Duktus (Production) GmbH (v nadaljnjem besedilu: vložniki).
                  
               
                     (4)
                  
                  
                     Komisija je v prvotni preiskavi ugotovila, da je bila stopnja dampinga za podjetje Electrosteel 4,1 %, vendar je bila dokončna stopnja protidampinške dajatve določena pri 0 %, da bi se preprečilo dvojno štetje izvoznih subvencij, ki so že bile upoštevane v dokončni izravnalni dajatvi v višini 9,0 %. Zahtevek je vseboval zadostne dokaze, da je podjetje Electrosteel od uvedbe ukrepov povečalo svojo dampinško prakso in da so se okoliščine, na podlagi katerih so bili uvedeni obstoječi ukrepi, spremenile ter da so te spremembe trajne.
                  
               1.3   Začetek pregleda
         
         
                     (5)
                  
                  
                     Komisija se je odločila, da bo začela delni vmesni pregled v skladu s členom 11(3) osnovne uredbe, omejen na preiskavo dampinga v zvezi s podjetjem Electrosteel. Komisija je 4. maja 2018 v Uradnem listu Evropske unije objavila obvestilo o začetku (v nadaljnjem besedilu: obvestilo o začetku) (5).
                  
               
                     (6)
                  
                  
                     Obdobje ponovne preiskave v zvezi s pregledom je trajalo od 1. aprila 2017 do 31. marca 2018. Obdobje prvotne preiskave je trajalo od 1. oktobra 2013 do 30. septembra 2014.
                  
               1.4   Zainteresirane strani
         
         
                     (7)
                  
                  
                     Komisija je v obvestilu o začetku zainteresirane strani pozvala, naj izrazijo svoja stališča. Poleg tega je Komisija o pregledu posebej obvestila vložnike, podjetje Electrosteel in organe zadevne države ter jih povabila k sodelovanju.
                  
               
                     (8)
                  
                  
                     Zainteresirane strani so imele možnost, da pisno izrazijo svoja stališča in zahtevajo zaslišanje pred Komisijo in/ali pooblaščencem za zaslišanje v trgovinskih postopkih. Podjetje Electrosteel je zahtevalo tri zaslišanja pred Komisijo in mu je bilo to odobreno. Ta zaslišanja so potekala 15. maja 2018, 15. junija 2018 in 17. januarja 2019.
                  
               2.   UMIK ZAHTEVKA IN ZAKLJUČEK POSTOPKA
         
         
                     (9)
                  
                  
                     Vložniki so z dopisoma z dne 19. aprila in 2. maja 2019 Komisijo obvestili, da so umaknili svoj zahtevek.
                  
               
                     (10)
                  
                  
                     V skladu s členom 9(1) osnovne uredbe se postopek lahko zaključi, če se pritožba umakne, razen če takšen zaključek ne bi bil v interesu Unije.
                  
               
                     (11)
                  
                  
                     V preiskavi ni bilo ugotovljeno, da zaključek postopka ne bi bil v interesu Unije. Komisija je v zvezi s tem navedla, da od zainteresiranih strani ni prejela nobenih pripomb, v katerih bi bilo navedeno, da takšen zaključek ne bi bil v interesu Unije. Zato je Komisija menila, da bi bilo treba postopek delnega vmesnega pregleda zaključiti brez uradne ugotovitve v zvezi s kakršnimi koli pomembnimi trajnimi spremembami in dampinško prakso podjetja Electrosteel.
                  
               
                     (12)
                  
                  
                     Komisija je sklenila, da je treba delni vmesni pregled, omejen na preiskavo dampinga v zvezi s podjetjem Electrosteel, zaključiti brez spremembe veljavnih ukrepov.
                  
               
                     (13)
                  
                  
                     Zainteresirane strani so bile o tem ustrezno obveščene in so imele možnost predložiti svoje pripombe.
                  
               
                     (14)
                  
                  
                     Ta sklep je v skladu z mnenjem odbora, ustanovljenega s členom 15(1) osnovne uredbe –
                  
               SPREJELA NASLEDNJI SKLEP:
         
            Člen 1
            Zaključi se delni vmesni pregled protidampinških ukrepov, ki se uporabljajo za uvoz cevi iz nodularnega litega železa (imenovanega tudi sferoidno grafitno lito železo), razen cevi iz nodularnega litega železa brez notranje in zunanje prevleke („gole cevi“), ki se trenutno uvrščajo pod oznaki KN ex 7303 00 10 in ex 7303 00 90 (oznaki TARIC 7303001010 in 7303009010), s poreklom iz Indije.
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 4. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 176, 30.6.2016, str. 21.
         
            (2)  Izvedbena uredba Komisije (EU) 2016/388 z dne 17. marca 2016 o uvedbi dokončne protidampinške dajatve na uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL L 73, 18.3.2016, str. 53).
         
            (3)  Izvedbena uredba Komisije (EU) 2016/1369 z dne 11. avgusta 2016 o spremembi Izvedbene uredbe (EU) 2016/388 o uvedbi dokončne protidampinške dajatve na uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL L 217, 12.8.2016, str. 4).
         
            (4)  Izvedbena uredba Komisije (EU) 2016/387 z dne 17. marca 2016 o uvedbi dokončne izravnalne dajatve na uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL L 73, 18.3.2016, str. 1).
         
            (5)  Obvestilo o začetku delnega vmesnega pregleda protidampinških ukrepov, ki se uporabljajo za uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL C 157, 4.5.2018, str. 3).